钦定古今图书集成/明伦汇编/官常典/第327卷 > 大学衍义补 > 钱象先
## 钦定古今图书集成/明伦汇编/官常典/第327卷 > 大学衍义补 > 钱象先

按《宋史》本传：“象先，字资元，苏州人。进士高第，吕夷简
荐为国子监直讲，历权大理少卿、度支判官，河北、江
东转运使，召兼天章阁侍讲，详定《一路敕》成，当进勋
爵，仁宗以象先母老，欲慰之，特赐紫章服，进待制，知
审刑院，加龙图阁直学士，出知蔡州。象先长于经术，
侍迩英十馀年，有所顾问，必依经以对，反复讽谕，遂”
及当世之务，帝礼遇甚渥。故事，讲读官分日送进，象
先已得蔡，帝犹谕之曰：“大夫行有日矣，宜讲彻一编。”
于是同列罢进者浃日。徙知河南府、陈州，复兼侍讲、
知审刑院。象先旁通法家说，故屡为刑官条令多所
裁定。尝以为犯敕者重，犯令者轻，请移敕文入令者
甚众。又议告捕法，以为罪有可去，有“可捕，苟皆许捕，
则奸人将倚法以害善良。”因削去许捕百馀事，其持
心平恕类此。复知许、颍、陈三州，以吏部侍郎致仕，卒，
年八十一。